คาดหุ้นสัปดาห์หน้าฟื้นตัว
ศูนย์วิจัยกสิกรไทย คาดหุ้นไทยสัปดาห์หน้าฟื้นตัว แต่ยังผันผวนจากปัจจัยต่างประเทศ
12 ส.ค. 2554

ศูนย์วิจัยกสิกรไทย คาดหุ้นไทยสัปดาห์หน้าฟื้นตัว แต่ยังผันผวนจากปัจจัยต่างประเทศ
บริษัท ศูนย์วิจัยกสิกรไทย รายงานว่า ตลาดหุ้นไทยร่วงลงจากแรงเทขายของนักลงทุนต่างชาติ หลัง S&amp;P ปรับลดอันดับเครดิตของสหรัฐ โดยดัชนีปิดที่ระดับ 1,062.07 จุด ลดลง ร้อยละ 2.86 จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้นร้อยละ 2.20 จากสัปดาห์ก่อน มาอยู่ที่ 42,569.70 ล้านบาท โดยนักลงทุนรายย่อยและบัญชีบริษัทหลักทรัพย์ซื้อสุทธิ ขณะที่นักลงทุนต่างชาติและนักลงทุนสถาบันขายสุทธิ ส่วนตลาดหลักทรัพย์ MAI ปิดที่ 304.41 จุด ลดลง ร้อยละ 1.66 จากสัปดาห์ก่อน โดยดัชนีหุ้นไทยดิ่งลงต้นสัปดาห์ตามตลาดต่างประเทศ หลัง S&amp;P ปรับลดอันดับความน่าเชื่อถือระยะยาวของสหรัฐโดยนักลงทุนต่างชาติเทขายหุ้นไทยต่อเนื่อง ก่อนที่ดัชนีจะฟื้นตัวขึ้นช่วงท้ายสัปดาห์ จากแรงซื้อหุ้นกลับของนักลงทุน หลังธนาคารกลางสหรัฐ หรือเฟด จะคงอัตราดอกเบี้ยต่อไปอีก 2 ปี
สำหรับแนวโน้มสัปดาห์ระหว่างวันที่ 15-19 ส.ค.2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีมีโอกาสแกว่งผันผวน และอาจฟื้นตัวขึ้น โดยคงจะต้องจับตาสถานการณ์เศรษฐกิจสหรัฐและยูโรโซน โดยเฉพาะภาคธนาคารในฝรั่งเศสอย่างใกล้ชิด นอกจากนี้ ปัจจัยที่ต้องติดตาม ได้แก่ การรายงานตัวเลขเศรษฐกิจที่สำคัญของสหรัฐ ทั้งเครื่องชี้ภาคอสังหาริมทรัพย์และภาคการผลิต รวมถึงการรายงานตัวเลขการค้าระหว่างประเทศโดยกระทรวงพาณิชย์ไทย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,055 และ 1,035 ขณะที่แนวต้านคาดว่าจะอยู่ที่ 1,072 และ 1,094 จุด ตามลำดับ.